# Kotihoito-ohje uusivaan clostridium difficile -ripuliin

Seuraavia ohjeita suositellaan noudatettavaksi kotona **ripulioireiden ajan**:

## Käsien pesu ja peseytymisvälineet

Parhaiten tartunnalta suojaa huolellinen käsien pesu.

Kädet pestään vedellä ja saippualla aina

* WC:ssä käynnin jälkeen
* ripulieritteisen pyykin käsittelyn jälkeen
* ennen elintarvikkeiden käsittelyä ja ruoan valmistamista sekä ennen ruokailua
* siivouksen jälkeen.

Kädet kuivataan talouspaperiin tai päivittäin vaihdettavaan henkilökohtaiseen käsipyyhkeeseen.

Peseytymisvälineet ovat henkilökohtaisia, esim. pyyhkeet, hammasharja ja -muki, saippua.

## Kodin siivous

Eritteiset vuodevaatteet ja muu eritteinen pyykki pestään mahdollisimman pian. Likaiset vaipat laitetaan suoraan roskiin, jonka jälkeen kädet pestään vedellä ja saippualla.

Yleissiivous tehdään viikon välein yleispesuainetta käyttäen. Siivouspyyhkeet pestään heti käytön jälkeen. Siivouspyyhkeille suositellaan konepesua + 60 ºC. Siivousvälineet (mm. ämpäri, moppi, lasta) pestään jokaisen käytön jälkeen yleispesuaineella.

WC- ja suihkutiloissa pestään kerran päivässä WC-pöntön istuinosa ja huuhtelunuppi, käsienpesuallas, hanat ja suihkupäät, valokatkaisijat ja ovenkahvat. Pesuaineena käytetään klooriliuosta (Klorin, Super-kloriitti tai Klorine), jota saa päivittäistavarakaupasta. Klooripitoista ainetta käytettäessä noudatetaan pullon kyljessä olevaa laimennus- ja käyttöohjetta. WC-harja vaihdetaan uuteen ripulin loputtua.

Sairaala/terveyskeskus ei vastaa kodin siivouksesta aiheutuvista kustannuksista. Potilas järjestää itse siivouksen parhaaksi katsomallaan tavalla.